钦定古今图书集成/方舆汇编/职方典/第1443卷 > 南宁府学校考 府志
## 钦定古今图书集成/方舆汇编/职方典/第1443卷 > 南宁府学校考 府志

本府

南宁府学　在府治北。旧在城外沙市西北隅，再徙城中南隅，基址凡五易。宋迁城西。宝庆丙午，安抚使谢守明迁于城中五花岭第一峰，即今学。淳祐戊申，督学使梁应龙重修，邓容有记。元赵修己尝新庙制。明洪武三年，署府事焦源、教授谢成伯重修。正统间，知府陈鼒恢旧贯，增新制，修殿庑、讲堂、斋舍，塑圣贤像，造乐器。《弘治》

间，郡守萧蕙、刘芳、李津相继修饰。中为大殿，两翼为东西庑，前为戟门，又前为棂星门，有宰牲房、神厨、明伦堂。堂之后为敬一亭，御制碑在焉。后敬一亭改为尊经阁，左右为四斋，曰“志道” 、“据德” 、“依仁” 、“游艺。” 门外有半月池，护以石栏，障以屏墙。有箴亭、射圃、“公廨。” 嘉靖十六年知府郭楠，二十二年知府朱黼，二十九年知府王贞吉先后重修，规制悉备。又于戟门左建文昌祠。兵燹后，仅存棂星㦸门正殿、文昌祠，馀俱圯。

皇清康熙四年，知府虞宗岱、同知刘光荣、训导刘上

杰倡修明伦堂

学田　南乡田五十九亩六分二釐，额粮米二石五斗，额租银六两正，逐年起解。

学塘　额租银八钱。逐年起解。

平峒吴邨田一十二亩三分八釐有零，该米五斗正。地僻，久荒。

宣化县学　。明洪武三年建于城之西北。正统二年，御史唐慎改迁城内。正统十一年，知县卢彰重建庙学。正德十六年，知县盛泷重建堂斋、门舍。嘉靖八年迁附府学之右，庙总于府学，十年更定如府学制。二十九年，知府王贞吉重修，有明伦堂，堂后建启圣祠，祠左为名宦祠，祠右为乡贤祠。明伦堂左右有斋，东曰“进德” ，西曰：“修业。” 有仪门、大门、箴亭、植松亭，陈大纶有记，今俱圮废。

敷文书院　在城内之北，县学旧址。明嘉靖七年都御史王守仁建。有正厅、东西廊房。后厅塑阳明像，春秋祭之。后有田塘园地。十六年知府郭楠重修。万历十一年兵备道陈纪重修，有《记》。东泉书院　在城内。嘉靖六年建，以祀督府东泉姚公镆。岁久颓敝，猥亵殊甚。嘉靖四十二年，知府方瑜以为不称，奉东泉公像，安于敷文书院，与阳明王公并祀焉。迨明末兵燹，书院圮废，基址为兵占居。左江道宋翔、知府韩章、通判顾鼎植、县令张琼取复原地，捐资建造大门一座、大堂一座，后堂立阳明像，规制焕然一新。书院右修复“报德祠” ，以祀文成宋公讳寅秋，士民感其表章文成之功，并建祠附于左。

东郭书院　在城东一里。明嘉靖二十九年，知府王贞吉毁千佛堂为之。中厅额曰：“幼学壮行。” 东西斋舍大门。郡人熊林作记。今圮。

西郭书院　在城西一里。明嘉靖二十九年，知府王贞吉毁崇善寺为之。有正厅，扁曰“尊贤育才” ，有后厅，前大门，左右房舍。郡人邓继科作《记》。碑石现存。书院圮废。

中郭书院　在城西五里。明嘉靖二十九年，知府王贞吉废堡平寺为之。有前厅、后堂、东西斋舍、大门。郡人潘槐作《记》。今废。

上郭社学　以三界庙为之，今废。

衣锦社学　在下郭，以神霄庙为之，今废。府后社学　在府治东。明嘉靖七年，知府蒋山卿建，今废。

官塘社学　，废，金牛寺为之，今废。

凌铁社学　废。宝圣寺建，今废。

学田　西乡田三十六亩八分，额官米一石零八升，额租银三两六钱八分，逐年起解。

西乡田一十八亩，额官米一石一斗，租银一两七钱，逐年起解。

西乡田四十亩，额官米六斗三升六合，租银四两正，逐年起解。

西乡田三十二亩，额官米一石六斗，租银三两二钱，逐年起解。

平峒吴村田一十二亩三分八釐有零，地僻荒绝。

外州县

新宁州学　，旧为宣化四峒地，向无学校。明隆庆六年，左江道霍与瑕开建州治，详请建立学宫。卜地于城内东隅。正殿一座五楹，殿前东西庑各五楹，殿后建明伦堂，殿左建启圣祠，两庑前建戟门五楹。戟门外为泮池，池外棂星门，门外筑照墙。戟门左为名宦祠，右为乡贤祠。东西斋、敬箴亭在明伦堂前。学正衙在学右，年久倾圮，先后相继修葺。至崇祯十三年，知州王文林重修，焕然聿新。兵燹后，又皆颓坏，尚未修复。学田　、学田税二顷一十二亩二分五釐八毫三丝，额粮米三石零六合九勺有奇，坐落一都五图，额租银九两，内除纳钱粮银六两一钱八分五釐二毫，又内除荒银二两，尚实存银八钱一分四釐八毫。

隆安县学　明嘉靖七年，县治始立。嘉靖十六年，知县章珪建。学在城内东南隅，规制狭隘，三

十九年，知县姚居易迁于城东郊，规模始宏，有《记》。四十二年，知府方瑜捐资重加修葺，制度始备。万历十四年，灾燎圮坏，知县袁璧重修。

文庙、一座、五间。东西翼以两庑、各五间。戟门三间

前有泮池，池上有桥。棂星门三间，前有月池，池外有照墙。启圣祠一座三间，在庙后。“明伦” 堂一座三间，在庙左。两斋各五间。前仪门一座三间，外大门一间。明季兵燹，俱各倾圮。

皇清县令查继甲再兴工修建。

社学　万历二年，知县何一麟刱建，共四十二处。

本学田亩银　，思龙田租七十三亩三分三釐八毫有奇，额粮米三石一斗三升八合有奇，额租银三两三钱九分五釐七毫有奇，逐年起解。横州学　旧在宁浦郡学，建置始末无可考。宋绍兴乙亥，知州何先觉置夫子二石像于学中。元至元二十二年冬，达鲁花赤朵儿赤重建，升礼殿于明伦堂，迁堂于教授厅，俱在州城外，改寺为之，后迁城外西隅。庙在儒学前，启圣公祠在儒学右，文昌祠在儒学左。敬一亭今圮。按《州志》：“旧儒学在城外西隅。明洪武三年，知州薛明理因旧址重建。三十二年，学正徐浩修。宣德间，知州郭友仪、学正孔定建斋舍、讲堂；正统间，知州侯康远修葺殿、庑、戟门、明伦堂；景泰间，知州曾文” 玉、学正卢瑞建戟门、棂星门两庑。成化甲午，知州何尧中视旧基隘陋，鼎建殿堂门庑，俱增高大。又填筑明伦堂基址，阔二丈馀，建东西斋、馔堂、号房二十间。弘治间，少参任谷白于分巡道蔡公相暨后道蔡公炼，扩学右“元妙观” 地，改建明伦堂。后知州萧岑复请置办工价，构完两斋。正德十六年，知州黎磐复新移礼殿，戟门两庑，益增宏敞，圣贤绘像一新。时有术士为迎水之说，欲向于西南。嘉靖六年，摄印永安知州陈尧恩以士子纷言新堂弗便，复移明伦堂于殿后。九年，学正石尚宝复棂星旧向，略对宝华殿，庑未及改。二十二年，南宁府推官黄冕、学正陈上达复移明伦堂于殿右，而改殿后堂为启圣公祠。二十六年，又有新堂非旧址，“弗利于科目” 之说，知州王时中乃复迁于殿后迨。四十四年，南宁节推何𫄧、判官郑凤、学正锺钦咸董其事，复迁明伦堂于殿右，易朽重丹。中为殿，两翼为庑，前为戟门，左右为名宦、乡贤祠，又前棂星门。学署在庙右，中为明伦堂，两翼为时习、日新斋。学门在棂星门右，外两坊东曰“崇正学” ，西曰“育真才。” 万历乙酉，知州林守万重修正殿，又仍移明伦堂于殿后，移启圣祠于殿右。及庚寅、辛卯年，知州锺大成填学后为三台山。至丁巳年，知州刘子𫍯迁学于北郭，改寺为之，中建正殿。殿之两翼为庑，各五间，庑尽为门。中戟门三间，旁楹各为耳门。联耳门而屋者，东名宦祠、西乡贤祠，各三间。前凿泮水为池，池上跨以桥。桥上有栏杆，有龙头二石吞吐水道，俱坚石甃之。楹道而出，为石棂星门。泮池左右分儒学门两路升堂。殿后建明伦堂，有月台。侧立两斋，各三间。斋尽，各竖坊扁。其左曰“池龙竞跃” 、右曰“钵凤齐飞。” 殿左为启圣祠，祠后谕亭三间，后有小碑亭。殿之右为书院，其后为崇报堂，前为讲书堂，翼以廊房。又明伦堂两畔隙地，东构神厨三间，西构宰牲房三间，以备膳饩。后则因丘为台，有尊经阁，其扁额曰“聚奎楼。” 自棂星门以达尊经阁，地步四十馀丈，其等级自卑而渐高。其围垣前方后正。崇祯二年冬，知州王宠捐给丁夫填方塘，筑“青云堤” 一道，道中加屏墙焉。学正朱弘、训导蒋万龄成之。

淮海书院　在州西海棠亭。正德中，知州黄琮建，置扫除一人。今圮废。

中城社学　在城中四牌楼。明正德十六年，知府黎磐改关公庙为之。今圮废。

城西社学　在望高岭下。明嘉靖二十年，改观音庵为之。今废。

郭东社学　在下郭。明嘉靖二十三年，改观音寺为之。

学田　成熟学租田税三百亩零四分九釐有奇，额粮米三石七斗八升七合有零。坐落土名陆北、清江佃丁韦元、马二、梁昂、梁绩等，额租谷二百六十七石九斗二升，例折纳银二十六两八钱。内除纳编本折钱粮银三两四钱七分零，尚实存额银二十三两三钱二分九釐有奇，逐年本州征解。

一、成熟学租田税二十亩零七分五釐，额粮米二石五斗七升七合有零。除纳粮外，尚实存银。

二十两零七钱五分。逐年儒学起解。

一、荒田税十亩，额粮米一石二斗四升二合，额租银十两，例设修理儒学衙宇公费。查此田接近永淳县地界，多年荒芜。

永淳县学　在县西。其先迁徙不常。明洪武三十二年，知县孙道源迁今址。永乐元年，教谕罗琇、典史罗暹建廊庑、讲堂。正统十六年，知县萧琪、典史方让建殿堂、斋舍。嘉靖十四年，知县方鹏、训导周文“重建棂星门，开凿泮池，中为大成殿，东西为庑，前为戟门，为泮池，有宰牲房、神厨、神库。知县潘文明置祭器。” 启圣祠在敬一亭前，“敬一亭” 在庙左，中为“明伦堂” ，东西分两斋，庙制重新。

腾蛟书院　明嘉靖十四年知县方鹏建。东隅社学　，在县三门之东，今改为典史衙。西隅社学　，在县西。

学田　：原额学租、田税六十一亩六分八釐五毫，额官米二石七斗五升六合一勺。坐落零竹、亭午二处，额租谷五十六石七斗，例折纳银一十一两三钱四分。内除纳粮银二两一钱六分七釐，又新加地亩银五钱八分六釐，尚实存额银八两五钱八分七釐。每年本县解银七两九钱四分有零，尚溢银六钱四分六釐有零。奉文令给贫生取领。

上思州学　，古无学校肇于明。弘治末改流，始隶邕郡。正德五年，知州罗环请于督学，始选秀士肄业南宁。十一年，署州事通判陈玙请建学校，次年颁《儒学印记》。十三年，始建庙于郭外之东。嘉靖十三年，知州陈世瞻迁城内东隅。二十三年，知州周璞益恢前址。三十一年半毁于兵。三十七年，知州李时芳重修庙殿五楹，两庑五楹，戟门七楹，棂星门、明伦堂、东西斋、学门各三楹。学宫坊、泮池在学前。学池塘三在东门外。启圣祠、敬一亭各三楹，公廨二座各三楹。知州周璞匾曰“模范。” 南宁府知府郭应聘有《记》。历年既久，圣殿半缺，启圣祠两庑丘墟，明伦堂、学斋荒废。崇祯十六年，署印知州详请学租修理殿庭，并“各庑祠。”

皇清顺治十六年，知州高科、署州事照磨叶汝懋《相》。

继修葺，建“明伦堂” 三间、“文昌祠” 三间。

学铺　按《州志》：“州自改流时，原未有设，续于万历二十九年内奉拨银两，贾置学铺十间，招人承住，每岁共输租银五两。年久铺坏，经前朝知州卢学诗详允，动支学田租银买料修复。后因霖雨连绵，尽行倾卸。至崇祯十二年，州详批允议，减租大半，招人自办茆竹，刱建承住，每间岁税地租银二钱，去留听民自便。自”

皇清顺治十六年恢复以来，铺颓地荒，至今无人承

建：“租税无凭供输。”

学田　。州改流时，原未置买学田，续于万历三十二年内，奉本府详允，修理府城南门，存剩银四十两，发买田粮一斗四升六合有奇。其米附载本州粮米项下，分晰例免，四差不编，岁纳银三钱六分二釐二毫有奇，还回本州，扣作丁粮。其田坐落本州西都、共口、雷、吞、表、那三村，招佃承种，递年输纳粮差，租银三十四两八钱，内除纳回本州扣作丁粮外，尚实存额银三十四两四钱三分七釐有奇，贮库听候支解。续经前朝知州侯将额银申详批允每年动支十两，给儒学生员领作灯油，助济贫生。又详支三两给儒学，作各季供应通学诸生日课茶果纸张等费。又本州量奖季考生员纸笔。至崇祯八年内，奉文申饬“灯油月考” 等费，不许擅支。迨至

皇清顺治十六年，恢复州地，佃逃田荒于康熙元年。

三月，奉文令署州事叶汝懋兼摄学务，招佃开垦，至今递年输纳粮差租银，照依原额解赴本府投纳汇解，并无缺额。